കോണ്ഗ്രസ് ഇന്ദിരാ ജ്യോതി പ്രയാണം നടത്തി തൊടുപുഴ: ഭാരതത്തിന്റെ അഖണ്ഡതയ്ക്ക് ഭീഷണി ഉയര്ത്തിയ അയല്രാജ്യത്തെ, രണ്ടായി പിളര്ത്തി മുട്ടുകുത്തിച്ച ഇന്ദിരാ ഗാന്ധിയെന്ന പ്രധാനമന്ത്രി ഭരിച്ച മണ്ണില് ഇന്ന് അധികാരത്തിലിരിക്കുന്ന ഭരണകൂടം അയല് രാജ്യങ്ങള് ഇന്ത്യന് മണ്ണിലേക്ക് അധികാരം ഉറപ്പിച്ചിട്ടു പോലും കണ്ടില്ലെന്ന് നടിക്കുന്ന കാഴ്ചയാണുള്ളതെന്ന് ഡി.സി.സി പ്രസിഡന്റ് സി.പി. മാത്യു പറഞ്ഞു. ഇന്ദിരാഗാന്ധിയുടെ ജീവത്യാഗം ഇന്ത്യയെ കെട്ടുറപ്പോടെ നിലനിറുത്താനായിരുന്നു. ആ സന്ദേശം ഗ്രാമ നഗരങ്ങളില് പ്രചരിപ്പിക്കാനാണ് കോണ്ഗ്രസ് ഇന്ദിരാഗാന്ധിയുടെ രക്തസാക്ഷി ദിനത്തില് ജ്യോതി പ്രയാണം നടത്തുന്നത്. തൊടുപുഴ ബ്ലോക്ക് കോണ്ഗ്രസ് കമ്മിറ്റി കുന്നത്ത് നിന്ന് തൊടുപുഴയിലേക്ക് നടത്തിയ ഇന്ദിരാ ജ്യോതി പ്രയാണം ഉദ്ഘാടനം ചെയ്യുകയായിരുന്നു അദ്ദേഹം. കെ.പി.സി.സി ജനറല് സെക്രട്ടറി എസ്. അശോകന് മുഖ്യപ്രഭാഷണം നടത്തി. കോണ്ഗ്രസ് നേതാക്കളായ എം.കെ. പുരുഷോത്തമന്, ഷിബിലി സാഹിബ്, ലീലാമ്മ ജോസ്, പി.എസ്. ചന്ദ്രശേഖരപിള്ള, എന്.ഐ. ബെന്നി, ടി.ജെ.പീറ്റര്, ചാര്ളി ആന്റണി, വി.ഇ. താജുദ്ദീന് കെ.എസ്.യു ജില്ലാ പ്രസിഡന്റ് ടോണി തോമസ്, പി.എന്. രാജീവന്, ജോര്ജ് ജോണ്, ജോര്ജ് തന്നിക്കാന്, എം.കെ. ഷാഹുല് ഹമീദ്, സി.ഇ. മൈദീന് പി.ജെ. തോമസ്, ലത്തീഫ് മുഹമ്മദ്, സി.എസ്. വിഷ്ണു ദേവ് എന്നിവര് സംസാരിച്ചു, ബ്ലോക്ക് കോണ്ഗ്രസ് പ്രസിഡന്റ് ജാഫര് ഖാന് മുഹമ്മദിന്റെ നേതൃത്വത്തില് ജാഥ തൊടുപുഴയിലെ ഇന്ദിരാ ഗാന്ധി രക്ത സാക്ഷിമണ്ഡപത്തില് എത്തി. മണ്ഡപത്തില് ദീപം തെളിയിച്ച് ഡീന് കുര്യാക്കോസ് എം.പി സമാപനചടങ്ങില് സംസാരിച്ചു. ഇന്ദിരാ ഗാന്ധി രാജ്യത്തിന്റെ കേട്ടുറപ്പിനു വേണ്ടി ജീവാര്പ്പണം നടത്തിയെങ്കില് ഇന്നത്തെ അധികാരികള് ഭരണം നിലനിര്ത്താന് ജനങ്ങളുടെ ജീവന് കൊണ്ട് പന്താടുകയാണെന്ന് അദ്ദേഹം പറഞ്ഞു.